บอร์ดออมสินอุบ ผอ.คนใหม่ดีเดย์เปิดชื่อ 30 ต.ค.นี้
ภายในสัปดาห์นี้หากไม่มีเหตุการณ์นำไปสู่การพลิกผันทำให้กระบวนการสรรหาผู้อำนวยการธนาคารออมสินคนใหม่ชะงักลง
29 ต.ค. 2557

โดย...ชลลดา อิงศรีสว่าง
ภายในสัปดาห์นี้หากไม่มีเหตุการณ์นำไปสู่การพลิกผันทำให้กระบวนการสรรหาผู้อำนวยการธนาคารออมสินคนใหม่ชะงักลง ก็อาจจะได้เห็นตัวผู้อำนวยการออมสินคนใหม่อย่างแน่นอน 
ผู้สมัครที่เข้ารอบมีจำนวน 4 คน ประกอบด้วย ธัชพล กาญจนกูล รองผู้อำนวยการธนาคารออมสินอาวุโส พิศิษฐ์ เสรีวิวัฒนา รองผู้อำนวยการธนาคารออมสิน ชาติชาย พยุหนาวีชัย รองกรรมการผู้จัดการ ธนาคารกสิกรไทย และปริญญา พัฒนภักดี รองกรรมการผู้จัดการใหญ่ ธนาคารกรุงไทย
เหตุการณ์พลิกผันที่จะทำให้กระบวนการสรรหาชะงักงันมีหลายเรื่อง อาทิ การตรวจสอบคุณสมบัติของผู้สมัคร ที่มีคนในของธนาคารออมสินทำหนังสือถึงสำนักงานคณะกรรมการนโยบายรัฐวิสาหกิจ (สคร.) ธนาคารแห่งประเทศไทย ธนาคารกสิกรไทย และธนาคารกรุงไทย สอบถามอันดับชั้นของทั้งสองรองกรรมการผู้จัดการที่ผ่านการเข้าสอบสัมภาษณ์ โดยสอบถามถึงคุณสมบัติว่าเป็นไปตามที่กำหนดให้เป็นระดับรองจากผู้บริหารสูงสุดเท่านั้น 
นอกจากนี้ ยังจะต้องเป็นผู้ที่มีความเชี่ยวชาญและผ่านงานด้านการตลาดมาก่อน การขอให้ตรวจสอบคุณสมบัติ เนื่องจากผู้ร้องให้ตรวจสอบมั่นใจว่า ชาติชายและปริญญาขาดคุณสมบัติในเรื่องของการเป็นรองผู้บริหารสูงสุดที่มีอำนาจในการสั่งการ ไม่ใช่เพียงแค่มีตำแหน่งเท่านั้น 
ดังนั้น จึงมั่นใจว่าอาจจะทำให้ชาติชายและปริญญาขาดคุณสมบัติเรื่องการเป็นรองผู้บริหารสูงสุดขององค์กร โดยปริญญาจะขาดคุณสมบัติที่ไม่เคยผ่านงานด้านการตลาดมาก่อนด้วย เนื่องจากเติบโตมาจากสายสินเชื่อ 
อย่างไรก็ดี ชาติชาย เปิดเผยว่า ธนาคารกสิกรไทยได้ทำหนังสือตอบกลับไปที่คณะกรรมการสรรหาแล้ว ยืนยันว่าตำแหน่งปัจจุบันเป็นระดับรองจากผู้บริหารสูงสุด ถือว่ามีคุณสมบัติครบถ้วน และการสอบสัมภาษณ์ก็มีสัญญาณที่ดี 
น่าแปลกที่การสรรหาผู้อำนวยการออมสินที่ผ่านมาก็กำหนดเกณฑ์แบบเดียวกัน แต่ไม่มีใครท้วงติงเหมือนครั้งนี้ ทำให้คณะกรรมการสรรหาผู้อำนวยการออมสินที่ประชุมล่าสุดเมื่อวันที่ 20 ต.ค.ที่ผ่านมา ยังไม่กล้าส่งรายชื่อผู้ที่ได้คะแนนอันดับที่ 1 สั่งให้ตรวจสอบสถานะตำแหน่งรองผู้บริหารสูงสุดให้เรียบร้อยก่อน 
ด้าน สมชัย สัจจพงษ์ อธิบดีกรมศุลกากร ในฐานะประธานกรรมการธนาคารออมสิน กล่าวว่า คณะกรรมการธนาคารจะประชุมวาระพิเศษ เพื่อเห็นชอบผู้อำนวยการออมสินคนใหม่ โดย สาธิต รังคสิริ ผู้ตรวจราชการกระทรวงการคลัง กรรมการธนาคารออมสิน และประธานกรรมการสรรหาผู้อำนวยการออมสิน จะประชุมในวันที่ 30 ต.ค.นี้ เวลา 13.00 น. เพื่อพิจารณาคุณสมบัติผู้ที่จะเป็นผู้อำนวยการคนใหม่ครั้งสุดท้าย และเสนอให้กรรมการพิจารณาในเวลา 14.00 น.
ประธานบอร์ดออมสิน กล่าวว่า ยังไม่สามารถบอกได้ว่าผู้อำนวยการออมสินคนใหม่จะมาจากคนนอกหรือคนใน เมื่อคณะกรรมการเห็นชอบแล้ว จะต้องมีการต่อรองเงินเดือนกับทาง สคร. หลังจากนั้นเสนอให้คลังพิจารณาส่งเรื่องให้คณะรัฐมนตรี (ครม.) เห็นชอบต่อไป
แหล่งข่าวจากธนาคารออมสิน เปิดเผยว่า หนังสือร้องให้ตรวจสอบคุณสมบัติผู้สมัครจะไม่ทำให้กระบวนการคัดเลือกผู้บริหารของธนาคารสะดุดลง เพราะการกำหนดคุณสมบัติมีความรัดกุม ซึ่งรัฐมนตรีว่าการกระทรวงการคลังได้กำชับให้เลือกคนดีเข้ามารับตำแหน่ง เพราะธนาคารออมสินเป็นธนาคารของรัฐ ต้องมาปฏิบัติตามพันธกิจและช่วยเหลือสังคมตามนโยบายของรัฐ
“ทราบว่ารัฐมนตรีว่าการกระทรวงการคลังได้หารือกับ ม.ร.ว.ปรีดิยาธร เทวกุล รองนายกรัฐมนตรีแล้ว ว่าผู้ที่ได้รับการคัดเลือกคือใคร แต่จะยังไม่มีการเปิดเผยจนกว่าจะผ่านการประชุมบอร์ด เนื่องจากมีการวิ่งเต้นในตำแหน่งนี้มาก อาจจะทำให้เกิดปัญหาหากมีชื่อหลุดออกไป จึงจำเป็นต้องเก็บเป็นความลับ” แหล่งข่าวเปิดเผย